খরকা বিল

খরকা বিল () বাংলাদেশের জামালপুর জেলার মাদারগঞ্জ উপজেলায় অবস্থিত একটি প্রসিদ্ধ জলাশয়। বিলটি স্থানীয় পরিবেশ, অর্থনীতি ও জীববৈচিত্র্যের ক্ষেত্রে বিশেষ ভূমিকা রাখে। কালের পরিক্রমায় এটি যেমন প্রাকৃতিক সৌন্দর্যের লীলাভূমি হিসেবে পরিচিতি লাভ করেছে, তেমনি সম্মুখীন হয়েছে বিভিন্ন পরিবেশগত চ্যালেঞ্জের। অতীতে এটি সরাসরি যমুনা নদীর সাথে সংযুক্ত থাকলেও বর্তমানে এটি নদী থেকে বিচ্ছিন্ন।
খরকা বিল ময়মনসিংহ অঞ্চলের জামালপুর জেলার মাদারগঞ্জ উপজেলার অবস্থিত। এটি জোনাইল, গাবেরগ্রাম ও তারতাপাড়ার গ্রামের সাথে সংযুক্ত এবং উত্তর ও দক্ষিণ দিকে বিস্তৃত। এটি মাদারগঞ্জ উপজেলা পরিষদ থেকে জোনাইল পর্যন্ত প্রায় সাত কিলোমিটার দীর্ঘ। বিলটির পশ্চিম পাশ দিয়ে দৈর্ঘ্য বরাবর একটি চওড়া সড়ক রয়েছে। যা হাওয়াই রোড নামে পরিচিত। বালিজুড়ী বাজার থেকে অটো, রিকশা, ভ্যান, বাইসাইকেল, মোটরযান, বাস এবং মাইক্রোবাসের মাধ্যমে পাকা রাস্তা দিয়ে সহজেই খরকা বিলে যাওয়া যায়।
বিলটির পূর্বপার্শ্বে বিস্তৃত অংশ উন্নয়ন প্রকল্পের জন্য ভরাট করার কারণে এর ভৌগোলিক আয়তনে অনেক পরিবর্তন এসেছে। ভবিষ্যতে এই পরিবর্তন আরও আধিক্য পেতে পারে।
খরকা বিলের উৎপত্তির সঠিক সময়কাল অজানা, তবে ধারণা করা হয় যে ঊনবিংশ শতাব্দীর শুরুতে কোনো এক ভয়াবহ ভূমিকম্পের ফলে এই বিলের সৃষ্টি হয়েছিল। ঐতিহাসিকভাবে খরকা বিল গভীরতা ও মাছের প্রাচুর্যের জন্য মাদারগঞ্জের মাছের আড়ৎ হিসেবে পরিচিত ছিল। এই বিলটি মাদারগঞ্জ অঞ্চলের অর্থনীতিতে এবং মৎস্য সম্পদের অনেকাংশের জোগান দিত।
বাংলাদেশের স্বাধীনতা যুদ্ধের সময় খরকা বিলের পাশে বদি কোম্পানি নামক মুক্তিযোদ্ধাদের একটি ক্যাম্প ছিল, যা মুক্তিযুদ্ধকালীন এই অঞ্চলের ঐতিহাসিক তাৎপর্য বহন করে। খরকা বিল নিয়ে বিভিন্ন সাহিত্য গল্প ও কবিতা রচিত হয়েছে, এগুলো বিলটির সাংস্কৃতিক গুরুত্ব ও স্থানীয় লোককথার অংশ।
সাম্প্রতিককালে খরকা বিলের উপর বেশ কিছু পরিবর্তন এসেছে। বর্তমানে এটি জামালপুর জেলার একটি অন্যতম পর্যটন কেন্দ্র হিসেবে পরিচিতি লাভ করেছে। এখানে একটি দৃষ্টিনন্দন খরকা বিল সেতু নির্মাণ করা হয়েছে। খরকা বিলের উপর এলজিইডি নির্মিত ২৬০ মিটার দীর্ঘ একটি সেতুর নির্মাণ কাজ ২০২০ সালের শুরুতে শুরু হয়েছিল এবং বর্তমানে এটি উদ্বোধনের অপেক্ষায় রয়েছে।
ভূমিকম্পের ফলে বিলের উৎপত্তির ধারণাটি স্থানীয় লোককাহিনী ও বিলের নিবিড় সম্পর্কের পরিচয় তুলে ধরে। সেতু ও মহাসড়ক নির্মাণের মতো অবকাঠামোগত উন্নয়ন বিলের পর্যটন সম্ভাবনাকে বাড়িয়ে তুলেছে। তবে, বিল ভরাট করে নির্মাণ কাজ পরিচালনা পরিবেশগত সংরক্ষণের সাথে উন্নয়নের একটি সংঘাতের চিত্র দেখায়।
খরকা বিল আঞ্চলিক মৎস্য সম্পদের একটি গুরুত্বপূর্ণ উৎস ছিল। তাই এটি মাদারগঞ্জের মাছের আড়ৎ নামে পরিচিতি পেয়েছিল। সময়ের সাথে সাথে মাছের জোগানকারী থেকে পর্যটন কেন্দ্রে রূপান্তরিত হওয়ায় এটি স্থানীয় অর্থনীতিতে বিশেষ ভূমিকা তুলে ধরে। মাদারগঞ্জ কৃষিপ্রধান অঞ্চল হওয়ায় বিলের পানিও কৃষিকাজে বিশেষ অবদান রেখেছে।
সাম্প্রতিক সময়ে বিলটিকে ঘিরে গড়ে উঠেছে নানান উন্নয়নমূলক উদ্যোগ। নির্মিত হয়েছে এক দৃষ্টিনন্দন সেতু, পাশে বিস্তীর্ণ হাওয়াই রোড, যা এখন পর্যটকদের জন্য অন্যতম আকর্ষণ। বিলটিকে হাতিরঝিলের আদলে নির্মাণের পরিকল্পনা করা হয়েছে। বিলের পাশে মিনি স্টেডিয়াম ও আধুনিক পৌরভবন তৈরির পাশাপাশি ওয়াকওয়ে, বৃক্ষরোপণ এবং আলোকসজ্জার ব্যবস্থা করায় এটি পর্যটকদের আরও আকৃষ্ট করবে। যা পার্শ্ববতী অঞ্চলের অর্থনীতিতে পর্যটনের অবদান বৃদ্ধি করবে।
খরকা বিল বর্তমানে পরিবেশগত বিভিন্ন সমস্যার সম্মুখীন। বিলের একটি অংশ ভরাট করে আশ্রয়ণ প্রকল্প নির্মাণ করা হচ্ছে। স্থানীয়দের আশঙ্কা, এই ভরাটের কারণে ধীরে ধীরে পুরো বিলটি বিলুপ্ত হয়ে যাবে। ১৯৯৩ সালে বিলের সাত একর ৪০ শতাংশ জমির শ্রেণি পরিবর্তন করা হয়েছিল এবং বর্তমানে সেখানে আশ্রয়ণ প্রকল্পের কাজ চলছে। উপজেলা পরিষদের নতুন ভবন নির্মাণের জন্যও বিলের কিছু অংশ ভরাট করা হয়েছে।
বিল ভরাটের কারণে এর জীববৈচিত্র্যের উপর নেতিবাচক প্রভাব পড়ছে। ভরাটের ফলে বিলের পানি দূষিত হচ্ছে এবং বিভিন্ন প্রজাতির মাছ ও জলজ প্রাণীর আবাসস্থল নষ্ট হচ্ছে। যা দীর্ঘমেয়াদি পরিবেশগত ও অর্থনৈতিক ক্ষতির কারণ হতে পারে।
খরকা বিল সংরক্ষণের জন্য স্থানীয়রা সরকারের প্রতি আহ্বান জানিয়েছে। বিলের ঐতিহ্য রক্ষা করে এটিকে নতুন রূপে সাজানো এবং হাতিরঝিলের আদলে নির্মাণের পরিকল্পনা করা হয়। উপজেলা স্থানীয় সরকার প্রকৌশল অধিদপ্তর কার্যালয় সূত্রে জানা যায়, ভায়াডাক্টসহ ২৬০ মিটার দৈর্ঘ্য সেতুটির নির্মাণ ব্যয়ে বরাদ্দ দেওয়া হয় ২৩ কোটি ৫১ লাখ ৮৪ হাজার টাকা।
সেতু নির্মাণ বিলের প্রবেশগম্যতা উন্নত করেছে এবং পর্যটন সম্ভাবনা বৃদ্ধি করেছে। তবে সেতুর নির্মাণ এবং পর্যটন কেন্দ্র তৈরি বাস্তুতন্ত্রের উপর নেতিবাচক প্রভাব ফেলেছে কিনা তা বিবেচনা করা খুবই গুরুত্বপূর্ণ।